2 amptenare vas wat glo Hop-huis verkoop | Netwerk24
Deur Cara-Lee Dorfling 24 Mei 2018 21:18
Mxolisi Mdumisa (37) en Moahlodi Mokhoabane (54) van die Walter Sisulu-munisipaliteit word daarvan beskuldig dat hulle in Mei 2017 'n laekostehuis teen net meer as R150 000 aan 'n vrou (38) verkoop het.
Luidens 'n verklaring van die Valke het die twee amptenare glo die vrou mislei deur 'n laekostehuis in April 2017 as te koop aan die vrou aan te bied.
Die vrou het die geld die volgende maand in hul bankrekening oorbetaal en nooit die huis ontvang nie.
Mdumisa en Mokhoabane is Dinsdag deur die Valke se ernstige handelsmisdaadeenheid op aanklagte van bedrog en diefstal in hegtenis geneem.
Hulle het dieselfde dag in die landdroshof in Aliwal-Noord voorgekom.
Albei is op borgtog van R1 000 vrygelaat en hulle moet weer op 12 Junie in die hof verskyn.
Genl.maj. Zintle Mnonopi, waarnemende hoof van die Valke in die Oos-Kaap, het die ondersoekspan vir hul werk geloof, asook gewaarsku dat munisipale amptenare wat vir bedrog, diefstal en korrupsie betrap word, die volle mag van die gereg sal ervaar.